दुर्गा फुजाखौ हिन्दु धोरोमारिफोरा मिथियै समनिफ्राय फालिबोगासिनो दं । दुर्गा फुजा माने गोहोनि फुजा। दुथां मैखारिफोरखौ फोजोबस्रांनो थाखाय दुर्गा देबिया बुहुमाव आबिर भाब जाफैदों। बे फुजाया हिन्दु धोरोमनि बादिब्ला दुथांफोरखौ फोजोबस्रांनानै गोजोन आरो गोथारनि लामाखौ दिन्थिनानै होयो। दुर्गा फुजाखौ हिन्दु सुबुंफोरा सानबासो फालिनाय जायो। खायसे-खायसे फुजा आफादफोरा गोबां सान लाखिनानै खुंनाय जायो। दुर्गा फुजा सानफोरखौ फालिनाय सानफोरा गिबि सानानो जाबाय सष्ठि एबा बेलबरन बुंनाय जायो। फारियै सप्टमि, अष्टमि, नबमि आरो दसमि बायदियै फालिनाय जायो। दसमि खालि देबि आरो मुसुखाफोरखौ दैयाव गाजा-गोमजायै फोजाव हरनाय जायो । खायसे हिन्दु सुबुंफोरा बिखालिनि मोनाबिलियाव राबननि मुसुखाखौ गाजा-गोमजायै सावनानै बायदि बेफ्रुग्रा बमा गावनानै फालिनाय जायो । उदखारी महिषासुरखौ बुथारनो थाखाय ऋषि मुनिफोरा इसोरनि सेराव आरज गाबदोंमोन। बे आरज बादियैनो इसोरा दुर्गा देबिनि महर लानानै महिषासुरजों दुर्गाया दावहा नांनानै महिषासुरखौ सिथारदों होननानै हिन्दु सुबुंफोरा फोथायो । बेनि थाखायनो दुर्गा देबिखौ मोजांनि थाखाय गोहोनि फुजा हिसाबै फालिबोदों। बे फुजाया बुंनो थाङोब्ला रामा राबनखौ फेजेननो थाखाय अबोथोराव फुजा होनाय गोहोनि फुजा। बे बादिनो दुर्गा फुजा फालिनाया जागायजेनो। आथिखालाव दुर्गा फुजाखौ आसाम, पस्सिम बंग, त्रिपुरा, उड़िसा आरो बांलादेशाव बांसिन फालिनायखौ नुनो मोनो। बे फुजायाव खायसेया बिबारफोरजों फुजा होयो। नाथाय बांसिनानो जिब बोलि होनानै फुजा खालामो। बे दुर्गा फुजा फालिथाइ समाव गोबां हारिमु दिन्थिफुंनाय जायो। लोगोसे हिन्दु सुबुंफोरा गोदान सि-जोम गाननानै फालियो। नाथाय बे बोसोराव क’रना जिउसानि गिख्रंथाव साग्लोबसारनायाव हादरनाङै दुर्गा फुजायाव गोबां गोहोम गोग्लैदों। जायनि थाखाय सोरखारा दुर्गा फुजा फालिथाय आफादफोरखौ गोबां नेमखान्थि खानानै फालिनो बिथोन होदों। जायनि जाहोनाव आगोलनि बादि दुर्गा फुजाया ग्रोम-ग्रोम जाफुंसारनायनि बादि देग्लाय जाया। बे बोसोरनि दुर्गा फुजायाव सि-जोम दखानाव बायनायाबो खम जादों। आरो सिगांनि बादि गोजौ-गिदिर दुर्गा देबिनि मुसुखानि बदल 5 फुटल’ गोजौनि मुसुखा बानायनो सोरखारा बिथोन होदों। बे समाव जि फानग्रा गलादार आरो मुसुखा बानायग्रा सुबुंफोरा रांखान्थियारि खहा जानायखौ नुदों। क’रनानि जारला थासारि आरो लकदाउना रांखान्थि बेलायाव लोरबां खालामनाय समावनो गाज्रिखौ होखारनाय, गोहो गोरा, दुथांखौ फोजोबस्रांग्रा दुर्गा देबिखौ बरायनो थियारि जादों हिन्दु धोरोमारिफोरा। सुबुं माहारिनियाव फैनाय जारला थासारि समाव मिजिंनि स्रां जानानै दिनै फैबाय दुर्गा देबिया। दलायाव गाखोनानै सिबियारिनि गेजेराव फैनाय गोहो-गोरा, गाज्रिखौ दबथायग्राखौ सिबिगोन धोरोम सिबियारिफोरा। पुरिहितफोरनि मन्थ्र, आरज गाबनाय, सिबियारीफोरनि जै धोनि, संख’, घन्टा, दल-फेम्फा दामनायजों रिंखांदों फुजाथिलि। क’रनानि गिख्रंथाव, लकदाउना सोमजि होनाय जारला थासारिनि थाखाय गोसो आरो थुलुंगाजों गाज्रिखौ दबथायग्रा देबिखौ फुजा खालामनानै आरज गाबदों। बिनि थाखाय गोहोनि मन्दिर, फुजाथिलिफोराव नाजादों जाग-जमगनि थियारि। सोलिबाय थानाय बांसिन गोहोनि मन्दिराव दिनै गायसनदों घटल’। रायजोयारि फुजाथिलिफोराव खायसेयाव देबिनि फिसा मुसुखा फजदोंब्लाबो बांसिन घटल’ फसंनानै आरज गाबदों गोहोनि देबिनाव। सावस्रि बिफाननि कभिद प्रट’कल मानिनानै फुजाथिलिफोराव खालामदों गोहोनि फुजा। दिनै सष्ठि फुजा। फुंनि 9 रिंगा 12 मिनिट 52 सेकेन्डनि गेजेराव फुजाया जागायजेनदों। बे फुजायाव क’रना बादि महर लानाय महिषासुरखौ बुथारनानै सुबुं माहारिखौ रैखा खालामनो आखाय खबजबनानै आरज गाबदों सिबियारिफोरा । फोरमायथावदि क’रनानि गिख्रंथाव सन्देरनाया गासै सुबुं माहारिनिसिम लाबोदों गाज्रिनि इसारा। बुहुमनि गोबां जायगा बादि भारत लोगोसे आसामावबो साग्लोबदों कभिद-19 जिउसाया। क’रनाखौ होबथानो सोरखारा हादरावनो फोसावनाय लकदाउनाव लोरबां जादों हादरनि रांखान्थिआ । क’रनानि जारला थासारियाव बे खेबाव दुर्गा फुजा फालिनो थाखाय आसाम सोरखारा खानानै होदों माखासे नेमखान्थि। कभिड प्रट’कल बादियै मन्दिर, रायजोयारि फुजा सामलाय आफादफोरा फालिदों दुर्गा फुजा। ग्रोम-ग्रोम फालिनो होयाबालानो फुजाल’ होनो थाखाय सोरखारा बिथोन होदों फुजा फालिथाय आफादफोरखौ। बिनिखायनो नुनो मोनाखै सिबियारिफोरनि लोब-लोब बाहागो लानाय। नुनो मोनाखै जेबो हारिमु हाबाफारि । धोरोम सिबियारिफोरनि गेजेराव गैया रंजानाय। सिगांफोराव फुजाथिलिखौ लानानै बादायलाय नायफोराबो दिन्थि जायाखै । जि-जोमनि गलाफोराव गैया सुबुंनि नारा-नाथा। नुनो मोनाखै फुजानि साननै सिगांफोराव बायग्रानि अनसायनाय । थांनाय दान बा गोजो बन्द जानानै थानायनि उनावबो सपिं महलफोरावबो गैया सुबुंफोरनि हाबनाय। लकदाउननि समाव हाथाया गाज्रि जादोंब्लाबो दुर्गा फुजानि बाजारनि सायाव मिजिं दंमोन सि गलादारफोरा। बिदि गाज्रि थासारियावबो गाज्रिखौ दबथायग्रा बिमा दुर्गाया सुबुं माहारिखौ गाज्रिफोरनिफ्राय रैखा खालामथों बेखौ सिबियारिफोरा मिजिं खालामदों।